क्लेर फॉय

क्लेर एलिझाबेथ फॉय (१६ एप्रिल, १९८४ - ) एक ब्रिटिश अभिनेत्री आहे. नेटफ्लिक्स नाटक मालिका द क्राउन (२०१६–२०२३) मधील तरुण राणी एलिझाबेथ दुसरीच्या भूमिकेसाठी ती प्रसिद्ध आहे, ज्यासाठी तिने गोल्डन ग्लोब आणि दोन प्राइमटाइम एमी पुरस्कार जिंकले आहे.

फॉयने सुपरनॅचरल कॉमेडी मालिका बीइंग ह्यूमन (२००८) च्या पायलट एपिसोडमधून स्क्रीनवर पदार्पण केले. रॉयल नॅशनल थिएटरमध्ये तिच्या व्यावसायिक रंगमंचावर पदार्पण केल्यानंतर, तिने बीबीसी वन मिनीसिरीज लिटिल डोरिट (२००८) मध्ये मुख्य भूमिका केली आणि अमेरिकन ऐतिहासिक कल्पनारम्य नाटक सीझन ऑफ द विच (२०११) मध्ये तिने चित्रपटात पदार्पण केले. द प्रॉमिस (२०११) आणि क्रॉसबोन्स (२०१४) या दूरचित्रवाणी मालिकेतील प्रमुख भूमिकांनंतर, फॉयने बीबीसी मिनीसीरीज वुल्फ हॉल (२०१५) मध्ये दुर्दैवी राणी ॲन बुलिनची भूमिका साकारल्याबद्दल प्रशंसा मिळवली व ब्रिटिश अकादमी दूरचित्रवाणीचे सर्वोत्कृष्ट अभिनेत्रीसाठी नामांकन प्राप्त केले.

२०१८ मध्ये, तिने स्टीव्हन सॉडरबर्गच्या मानसशास्त्रीय थ्रिलर अनसेनमध्ये भूमिका केली आणि डेमियन चाझेलच्या बायोपिक फर्स्ट मॅनमध्ये अंतराळवीर नील आर्मस्ट्राँगची पत्नी जेनेट शेरॉनची भूमिका केली. जेनेट शेरॉनच्या भूमिकेसाठी तिला सर्वोत्कृष्ट सहाय्यक अभिनेत्रीसाठी गोल्डन ग्लोब पुरस्कार आणि  बाफ्टा पुरस्कारासाठी नामांकन मिळाले. त्यानंतर तिने ॲमेझॉन प्राइम मालिकेत अ व्हेरी ब्रिटिश स्कॅन्डल  (२०२१) मध्ये मार्गारेट कॅम्पबेल, डचेस ऑफ आर्गीलची भूमिका साकारली आहे. वूमन टॉकिंग (२०२२) आणि ऑल ऑफ अस स्ट्रेंजर्स (२०२३) या ड्रामा चित्रपटांमध्ये तिने काम केले आहे- व या शेवटच्या कामासाठी तिला आणखी एक बाफ्टा नामांकन मिळाले आहे.

 प्रारंभिक जीवन 
क्लेअर एलिझाबेथ फॉयचा जन्म स्टॉकपोर्ट येथे १६ एप्रिल १९८४ रोजी डेव्हिड फॉय आणि कॅरोलिन स्टिम्पसन यांच्याकडे झाला, जे आंशिक आयरिश वंशाचे आहेत. ती तीन मुलांपैकी सर्वात लहान आहे. तिला एक मोठा भाऊ, रॉबर्ट आणि एक मोठी बहीण, जेम्मा,  तसेच तिच्या वडिलांद्वारे एक लहान सावत्र बहीण आहे. ती मँचेस्टर आणि लीड्समध्ये मोठी झाली.  ती आठ वर्षांची असताना तिच्या पालकांचा घटस्फोट झाला. 

फॉयचे शिक्षण २००२ पर्यंत आयलेसबरी हायस्कूलमध्ये झाले आणि नंतर तिने लिव्हरपूल जॉन मूर्स विद्यापीठात नाटकाचा अभ्यास केला. तिने ऑक्सफर्ड स्कूल ऑफ ड्रामा येथे एका वर्षाचा कोर्स देखील केला आहे. तिने २००७ मध्ये पदवी प्राप्त केली आणि ड्रामा स्कूलमधील पाच मित्रांसह घर सामायिक करण्यासाठी दक्षिण लंडनच्या पेकहॅम भागात राहायला गेली.

 कारकीर्द 
ऑक्सफर्ड स्कूल ऑफ ड्रामामध्ये असताना फॉयने अनेक नाटकांमध्ये भूमीका बजावल्या.

बीबीसी मालिका लिटल डोरिटमध्ये फॉयने नायक, एमी डोरिट म्हणून काम केले. तिला आरटीएस पुरस्कारासाठी नामांकन मिळाले होते. ती टीव्ही चित्रपट गोइंग पोस्टल आणि सीझन ऑफ द विच या भयपट साहसी चित्रपटात दिसली. फॉयने बीबीसी पुनरुज्जीवन अपस्टेयर्स डाऊनस्टेअर्समध्ये देखील भूमिका केली आणि फेब्रुवारी २०११ मध्ये प्रसारित झालेल्या चॅनल ४ सीरियल द प्रॉमिसमध्ये सह-अभिनेत्रीचे काम केले.

सारा वॉटर्सच्या कादंबरीवर आधारित टीव्ही चित्रपट द नाईट वॉचमध्ये फॉयने हेलन नावाची मुख्य भूमिका साकारली होती. फेब्रुवारी २०१३ मध्ये ती लेडी मॅकबेथच्या रूपात स्टेजवर परतली, जेम्स मॅकॲवॉय सोबत, ट्रॅफलगर स्टुडिओच्य मॅकबेथ  मध्ये.

२०१५ मध्ये, फॉयने वुल्फ हॉल या सहा भागांच्या नाटक मालिकेत इंग्लिश राणी ॲन बुलिनची भूमिका केली होती. तिच्या कामगिरीला टीकात्मक प्रशंसा मिळाली आणि ॲन ऑफ द थाउजंड डेज मधील जेनेव्हिव्ह बुजोल्डच्या कामगिरीशी तुलना केली गेली. फॉयला त्यानंतर सर्वोत्कृष्ट अभिनेत्रीसाठी २०१६चा ब्रिटिश अकादमी दूरचित्रवाणी पुरस्कारासाठी नामांकन मिळाले होते.

२०१६ मध्ये, फॉयने पीटर मॉर्गनच्या नेटफ्लिक्स चरित्रात्मक नाटक मालिका द क्राउनमध्ये तरुण राणी एलिझाबेथ दुसरीची भूमिका साकारली. तिच्या अभिनयाने तिला सर्वोत्कृष्ट अभिनेत्रीसाठी गोल्डन ग्लोब पुरस्कार - दूरचित्रवाणी मालिका नाटक, दोनदा नाटक मालिकेतील महिला अभिनेत्याचे  स्क्रीन ॲक्टर्स गिल्ड अवॉर्ड आणि ड्रामा मालिकेतील उत्कृष्ट अभिनेत्रीसाठी प्राइमटाइम एमी अवॉर्ड मिळविला. तिला सर्वोत्कृष्ट अभिनेत्रीसाठी बाफ्टा टीव्ही पुरस्कारासाठीही नामांकन मिळाले होते. २०१७ मध्ये, तिने दुसऱ्या सीझनमध्ये भूमिकेची पुनरावृत्ती केली, व पूढील भागांमध्ये ती भूमिका अभिनेत्री ऑलिव्हिया कोलमनकडे गेली जीने मध्यम वयातील राणीची भूमिका साकारली. नोव्हेंबर २०२२ मध्ये, फॉयने द क्राउनच्या पाचव्या सीझनमध्ये तरुण राणी एलिझाबेथच्या भूमिकेची पुनरावृत्ती केली. 

 वैयक्तिक जीवन 
फॉयने २०१४ मध्ये अभिनेता स्टीफन कॅम्पबेल मूरशी लग्न केले.Radio Times, 29 January 2015, p. 16. त्यांना एक मुलगी आहे. त्यांनी फेब्रुवारी २०१८ मध्ये विभक्त होण्याची घोषणा केली.

 संदर्भ 

वर्ग:इंग्लिश दूरचित्रवाहिनी अभिनेत्री
वर्ग:इंग्लिश चित्रपट अभिनेत्री
वर्ग:गोल्डन ग्लोब पुरस्कारविजेते
वर्ग:एमी पुरस्कारविजेते
वर्ग:इ.स. १९८४ मधील जन्म
वर्ग:स्त्री चरित्रलेख